Predkladacia správa
	Návrh zákona sa predkladá ako iniciatívny návrh. 
Primárnym dôvodom na prípravu návrhu riešenia profesijného zabezpečenia výkonu sociálnej práce prostredníctvom nového zákona o sociálnej práci a o podmienkach výkonu niektorých odborných činností v oblasti sociálnych vecí a rodiny je, že oproti enormnému  rozvoju vysokoškolského štúdia v študijnom odbore sociálna práca stojí stagnujúce pole formovania profesijných podmienok samotného výkonu sociálnej práce. 

Dynamika vývoja potrieb klientov, očakávaní klientov aj odborníkov v praxi je nezadržateľná – stúpajú nároky na výkon i odbornosť. Prax jasne ukazuje potrebu špecializácií v sociálnej práci v niektorých oblastiach,  potrebu ďalšej odbornej prípravy na výkon niektorých odborných činností  atď. Prax si zatiaľ pomáha sama – bez určenia toho, kto je sociálny pracovník, bez stanovenia profesijných predpokladov, bez určenia špecializácií, bez systematického odborného vzdelávania a tiež bez zodpovedajúceho a najmä zodpovedného formovania profesie samotnej. Slovenská republika doteraz nemá právnu úpravu, ktorá by riešila otázky profesijného zabezpečenia sociálnej práce v praxi, preto si návrh zákona kladie za cieľ podporiť profesionálizáciu sociálnej práce v praxi utvorením štandardných podmienok pre existenciu profesie. Navrhuje sa upraviť odbornú spôsobilosť, profesijnú organizáciu, profesijné tituly, výkon samostatnej praxe a utvoriť podmienky na odborné vzdelávanie.  Návrh zákona je konštruovaný v základnej logike, že sociálnu prácu v praxi môže vykonávať ten, kto ju vyštudoval a ten, kto sociálnu prácu vyštudoval a vykonáva ju v praxi je sociálny pracovník, resp. asistent sociálnej práce v závislosti od odborných spôsobilostí získaných stupňom štúdia. Návrh zákona vzhľadom na náročnosť problematiky počíta s postupným zavádzaním právnej úpravy do praxe, osobitne z dôvodu, že súčasťou návrhu je aj riešenie v súčasnosti neexistujúcich podmienok odborného vzdelávania  nielen v oblasti sociálnej práce, ale aj v oblasti sociálnych vecí a rodiny. 

Základné východiská právnej úpravy podmienok výkonu sociálnej práce boli vytvorené v úzkej a veľmi intenzívnej spolupráci so zástupcami vysokých škôl, na ktorých sa sociálna práca študuje - Asociáciou vzdelávateľov v sociálnej práci. Zároveň, vzhľadom na jedinečnosť právnej úpravy, ministerstvo vyhlásilo k návrhu zákona odbornú verejnú diskusiu, počas ktorej mali odborníci z praxe aj z teórie možnosť podávať svoje návrhy, námety, postrehy, ktoré boli využité pri spracovaní predkladaného návrhu zákona. 

Návrh zákona predpokladá pozitívny sociálny vplyv, negatívny vplyv na rozpočet, ktoré sú uvedené v doložke vybraných vplyvov. 
	Návrh zákona bol zaslaný prostredníctvom portálu právnych predpisov na medzirezortné pripomienkové konanie. Vyhodnotenie pripomienok medzirezortného pripomienkového konania je súčasťou návrhu zákona. Pripomienky k návrhu zákona v určenom termíne nezaslali subjekty uvedené vo vyhodnotení medzirezortného pripomienkového konania.
	Návrh zákona nebol predmetom vnútrokomunitárneho pripomienkového konania.